এ হেন আলতার কিন্তু হঠাৎই বিয়ে হয়ে গেল কলকাতার এক নেতাবাবুর ড্রাইভারের সাথে। তখন চৈত্র মাস। নেতাবাবু আসন্ন ভোটের জন‍্য গলাবাজি করতে গাঁয়ে এসেছিলেন। তিনি ভোটভিক্ষায় বেরুলে গাঁয়ের আমলকিতলায় গাড়ি ভিড়িয়ে পুলিন বিড়ি ফুঁকত, চা খেত। যাতায়াতের পথে পুলিনের সাথে আলতার চার চোখের মিলনে মাহেন্দ্রক্ষণে কামদেব বাছা বাছা কিছু মোক্ষম তীর ছুঁড়েছিলেন। পুলিনের কার্তিকপানা চেহারা, শহুরে ভাবসাব, নেতাবাবুর ডেরাইভার — অতএব কেওড়াতলার বদলে পুলিন ছাদনাতলায় টপকে পড়ল। মধুমাসের সর্বনাশ তখন থেকেই শুরু।